Lekker Lag komedie-crawl by Ingwenyama Lodge - Innibos
Lekker Lag komedie-crawl by Ingwenyama Lodge
Met Dowwe Dolla, Casper de Vries, Soli Philander en Schalk Bezuidenhout. Datum en tyd: Vr 7 Jul om 16:00, 17:00 en 18:00
Produksie geborg deur Distell en Ingwenyama Lodge.
By Innibos draai ons nie briek aan nie en stoom voort in die oortreffende trap met hierdie splinternuwe produksie spesiaal vir die manne (en brawe vrouens) wat 'n bietjie die sorge van die wêreld wil vergeet.
Dit is soos pub-crawling, maar hier word daar saam met die drinkgoed ook vermaak aangebied deur die land se top komediante en storievertellers. Maak jou dus reg vir 'n lekker dosis lagmedisyne.
Die feesgangers klim op 'n bus (optelpunt NG Westergloed) en ry dan saam met die toerleier na Ingwenyama Lodge naby Witrivier. Elkeen kry 'n doppie-koppie en 'n proesel lawaaiwater om die crawl met 'n skop af te skop.
By Ingwenyama Lodge is die eerste besoekpunt die boskapel waar daar 'n heerlike drinkdingetjie met komplimente van die borg aangebied word. Dowwe Dolla gaan hier al haar streke uithaal en wys dat blondines glad nie so dom is nie …
Dan beweeg die feesgangers saam met die toerleier na die tweede besoekpunt (Boma Braai Area) waar Distell tiermelk gaan voorsit. Soli Philander gaan hier sorg vir vermaak uit die boonste rakke en die lagspiere geolie hou.
Daarna stap feesgangers na Inyathi waar hulle 'n spesiale shooter kry. Hier gaan Casper de Vries optree en feesgangers kan uitsien na histeriese improvisasies soos net Casper dit kan doen. Met Casper is daar geen reëls nie: alles en enige iets is moontlik.
Die laaste stop is die Sports Lapa waar hulle aan nog 'n Distell spesialiteitsdrankie bekend gestel word. Schalk Bezuidenhout gaan hier wys waarom hierdie krulkopkomediant met sy vlymskerp waarnemings beskou word as een van die land se gewildste komediante.